Jhb wil omvang van PSHB-plaag bepaalKaliforniese plataanboom besmet met PSHB (Foto; gregoryarborist/Instagram) Die Stad Johannesburg probeer nog die omvang bevestig van die plaag polifaag-boorderkewers, oftewel PSHB (polyphagous shot hole borer), wat bome in die stad laat vrek, voor dit as ‘n ramp verklaar word. Raadslid Nonhlanhla Sifumba, burgemeesterskomiteelid vir gemeenskapsontwikkeling, het gesê Johannesburg se stadsparke en dieretuin (JCPZ), die beskermhere van Stad Johannesburg se straatbome, vergader steeds met sy eweknieë vir stedelike bosbou in die regering, navorsingsinstansies, diensverskaffers vir boominstandhouding en sy interne spanne om die omvang van die plaag te bepaal. Die PSHB is ŉ klein kewer wat sy larwes in die boom lê. Die larwes, sodra hulle volwassenheid bereik, boor dan tonnels uit die boom. Die merke op die bas verskil van boomsoort tot boomsoort en kan lyk soos klein speldekoppies of ŉ reeks geweerskote wat die voedingstowwe deur die vaskulêre stelsel van die boom beperk. Die boomsoort, seisoen, ligging en ouderdom van die boom bepaal hoe vatbaar ŉ boom sal wees vir die kewers. “Daar is nog nie ŉ chemiese oplossing om die probleem suksesvol te takel nie,” het Jenny Moodley, woordvoerder van JCPZ, gesê. “Alhoewel nuwe gevalle van die uitbreking steeds aangemeld word, het JCPZ opgemerk dat sommige grootplatane in Jan Smutsrylaan in Saxonwold ŉ immune-meganisme ontwikkel het, aangesien dit wil voorkom of daar tekens is dat die boom herstel ná die infestasie.” Moodley het gesê dié bome word steeds gemonitor om wetenskaplik te bevestig dat hulle besig is om te herstel. Sifumba het gesê alhoewel dit ŉ “opwindende en positiewe deurbraak is wat hopelik die einde van die uitbreking aandui”, is Stad Johannesburg steeds versigtig om seker te maak dat hy deur navorsingsbevindings gelei word om te bepaal dat dit inderdaad die einde van die uitbreking beteken. “Daar is geen plaagdoders wat deur die departement van landbou, bosbou en visserye goedgekeur is nie,” het Sifumba bygevoeg. “Inwoners met besmette bome op hul eiendom word gemaan om nie die boom te verwyder as hy nog nie dood is nie, tensy dit ŉ Afrikaanse buksboom (buig-my-nie) is, aangesien dié bome baie vatbaar is vir die boorderkewer.” Straatbome, buiten buksbome, wat deur die boorderkewer besmet is maar nog nie gevrek het nie, sal ook nie verwyder word nie. Inwoners wat ŉ besmette boom, wat reeds gevrek het, wil verwyder, word gemaan om op ŉ verantwoordelike manier van die dooie takke ontslae te raak op hul privaat erf deur dit met ŉ swaar plastiekseil te bedek en dit nie onwettig iewers af te laai nie. “Die hitte onder die plastiekseil sal help om die PSHB te versmoor en die hout kan daarna herwin word. Die simptome van PSHB verskil van boom tot boom.” Inheemse bome word ook deur PSHB geraak soos die papierbasdoring, koorsboom, soetdoring, apiesdoring en buig-my-nie. Klik hier vir meer inligting en om nuwe voorvalle aan te meld. ŉ Opedag word op 11 Maart by die Zoo Lake-opleidingsentrum gehou vir alle belanghebbende inwoners hoe om dooie takke te identifiseer en verantwoordelik daarvan ontslae te raak. Inwoners wat besmette bome wil aanmeld, kan ook ŉ e-pos stuur aan [email protected] met die ligging van die boom.